
IRIZPEN PROPOSAMENA, TICKETBAI FITXATEGIAK ZUZENTZEKO ZERBITZUEN BETEKIZUNAK, PROZEDURA ETA ZEHAZTAPEN TEKNIKO ETA FUNTZIONALAK ARAUTZEKO FORU AGINDUAREN PROIEKTUARI BURUZKOA (AHOLKU BATZORDEAREN 2022KO MAIATZAREN 5EKO BILERA)
I.- EGITATEZKO AURREKARIAK
Irizpen honen xede den Foru Aginduaren proiektua Ogasun, Finantza eta Aurrekontu Saileko foru diputatuak igorri zuen Aholku Batzorde honetara, bat etorriz Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. apartatuan aurreikusitakoarekin. Irizpen eskaerarekin batera, jendaurrean jartzeko eta entzunaldiko izapideen emaitzak jaso dituen memoria, arau inpaktuaren txosten bat eta txosten ekonomiko bat ere gehitu dira, hala xedatzen baitu Foru Gobernu Kontseiluaren maiatzaren 23ko 29/2017 Foru Dekretuak, zeinak onesten baititu xedapen orokorrak egiteko prozedura, arau inpaktuari eta genero inpaktuari buruzko txostenak egiteko gidak eta araugintza teknikari buruzko jarraibideak.
Foru Aginduaren proiektu horren bidez, aldez aurretik jasotako TicketBAI fitxategietako alta fitxategiak bidaltzeko eta, erroreak izan dituzten kasuetan, erroreak zuzentzeko prozedurak garatzen dituzten zehaztapen tekniko eta funtzionalak onesten dira.
II.- OHAR JURIDIKOAK
1.- AHOLKU BATZORDEAREN ESKUMENA IRIZPENA EMATEKO
Diputatuen Kontseiluaren martxoaren 30eko 40/1999 Foru Dekretuak, 3. artikuluan, Arabako Foru Administrazioaren Aholku Batzordearen eskumenak ezartzen ditu, eta haien artean daude irizpena ematea hauei buruz: "Erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa denean, edo autonomia erkidegoaren legeak betearazteko emandakoak, gaia lurralde historikoak erregelamendu bidez garatzeko denean".
Lurralde historikoak zergen arloan duen eskumenari buruzko lehen erreferentzia Espainiako Konstituzioaren lehen xedapen gehigarrian dago. Zehazki, honako hau ezartzen du: “Konstituzioak babestu eta onesten ditu forudun lurraldetako eskubide historikoak. Forudun erregimenaren gaurkotze orokorra, dagokionean, Konstituzio eta Autonomia Estatutuen barnean egingo da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horietarako Eusko Legebiltzarrak eman ditzanei loturik”.
EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1.artikuluan:
“Bat. Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, Euskal Autonomia Erkidegoarekiko Ekonomia Itunaren 46. artikuluak xedatzen duenez, zerga informazioaren hornidura orokorraren betebeharrak betetzeko eskumenak lurraldeen artean banatu behar dira:
“Bi. Tributu-informazioa emateko orokorrean legez eskatzen diren betebeharrak betetzea helburu duten aitorpenak Estatuko Administrazioari edo lurraldea dela-eta eskuduna den foru-aldundiari aurkeztu behar zaizkio, zeinek bere araudia betez, irizpide hauek kontuan harturik:
a) Tributu-betebeharpekoek jarduera ekonomikoak egiten badituzte, eurek egiten dituzten enpresa- edo lanbide-jarduerak egiaztatu eta ikertzeko eskumena daukan administrazioari.
b) Tributu-betebeharpekoek ez badute jarduera ekonomikorik egiten, egoitza fiskala non daukaten hartu behar dute kontuan, lurralde erkidean edo foru-lurraldean.
Aurreko letretan xedatutakoaren ondorioetarako, jarauntsi banatugabeak, ondasun-erkidegoak edo nortasun juridikorik gabeko beste erakunde batzuk direnean, aipatutako aitorpen horiek haien kideek edo partaideek egoitza fiskala duten administrazioaren aurrean ere aurkeztu beharko dira.”
Bestalde, Autonomia Elkarte Osorako Erakundeen eta bertako Kondaira Lurraldeetako Foruzko Ihardutze Erakundeen Arteko Harremanei buruzko azaroaren 25eko 27/1983 Legeak 7.6 artikuluan foru organoen eskumen esklusibotzat jotzen ditu honako hauek: “Autonomia-Estatutoaren 41garren Atalak esaten dituenak eta, orohar, Ekonomia-Itunearen Legeak edo zergalaritza alorreko beste arau edo manuren batzuk emanda izan ditzaten guztiak”.
Bestalde, Arabako Lurralde Historikoko zerga sistemaren printzipio eta arau juridiko orokorrak arautzen dituen Arabako Zergei buruzko otsailaren 28ko 6/2005 Foru Arau Orokorrak, 4. artikuluan, ahalmena ematen dio Arabako Foru Aldundiari zergen arloan beharrezkoak diren garapen xedapen guztiak emateko.
Zehazki, Arabako Zergei buruzko otsailaren 28ko 6/2005 Foru Arau Orokorraren 29.2 artikuluko e) eta i) letretan ezartzen denez, betebehar formala da, batetik, fakturak edo ordezko dokumentuak egitea eta ematea, eta, bestetik, fakturak, dokumentuak eta egiaztagiriak gordetzea, baldin eta zerga betebeharrekin zerikusia badute, bai eta fakturazioak egitea ere, gailu edo bitarteko jakin batzuen bidez, eta fakturazio hori Administrazioari igortzea.
Azkenik, Diputatuen Kontseiluaren martxoaren 30eko 40/1999 Foru Dekretuak 3.1.b artikuluan ezartzen duenez, Arabako Foru Administrazioaren Aholku Batzordearen eskumena da irizpena ematea hauei buruz: "Erregelamenduzko xedapenen egitasmoak, foru arauak betearazteko emandakoak, gaia Lurralde Historikoaren eskumen osokoa denean, edo Autonomia Erkidegoaren legeak betearazteko emandakoak, gaia Lurralde Historikoak erregelamendu bidez garatzeko denean".
Hori guztia dela eta, TicketBAI fitxategiak zuzentzeko zerbitzuen baldintzak, prozedura eta zehaztapen tekniko eta funtzionalak arautzen dituen Foru Agindua Aholku Batzorde honen nahitaezko irizpen pean jarri behar da.
2.- ERAKUNDE ESKUMENA ETA ARAUGINTZAKO GAIKUNTZA
Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere. 
Bestalde, Arabako Foru Aldundiaren Antolaketari, Funtzionamenduari eta Araubide Juridikoari buruzko abenduaren 18ko 52/92 Foru Arauaren 40. artikuluaren arabera, “Foru diputatuei dagokie:
…………………..
11. Araudiak egiteko eta zigortzeko ahalmena erabiltzea, Aldundiko beste organoek haren sailaren gaietan eta berariazko trebakuntza duten gaietan dauzkaten aginpideen kaltetan gabe.”
3.- PROZEDURA
Prozedura izapidetzean erabat bete dira xedapen orokorrak egiteari dagokionez indarrean dauden arauak, proposamena aurkezteko eskumena duen erakundeari, arau eraginari eta eragin ekonomikoari buruzko txostenak emateari, Aholku Batzordeari kontsulta eskatzeari eta onesteko eskumena duen erakundeari dagokienez.
Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan ezarritakoari erreparatuz, proiektuaren aurrerapenaren aldez aurreko kontsulta publikoa egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2022ko martxoaren 17koa, eta han egiaztatzen da ez dela proposamen edo oharrik erregistratu.
29/2017 Foru Dekretuaren 14.4 artikuluan ezarritakoaren arabera, Foru Aginduaren proiektua denez, ez da nahitaezkoa genero eraginari buruzko txostena egitea.
Azkenik, Foru Gobernu Kontseiluaren maiatzaren 23ko 29/2017 Foru Dekretuaren 14. artikuluan ezarritakoari jarraituz, proiektuaren aurrerapena jendaurrean jartzeko eta entzunaldia emateko izapideak egin dira, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2022ko martxoaren 31koa, eta bertan jasotzen da araudi xedapena idazteko aintzat hartu beharreko proposamen edo oharrik ez dela erregistratu.
III.- FORU DEKRETUAREN EGITURA
Foru Aginduaren proiektuak zioen azalpena, bi artikulu, bi azken xedapen eta hiru eranskin ditu.
TicketBAI betebeharra garatzen duen arautegia onesten duen urriaren 5eko 48/2021 Foru Dekretuak tresna teknologikoak erabiltzeko betebeharra ezartzen duen apirilaren 12ko 13/2021 Foru Arauaren edukia garatzen du, sozietateen gaineko zerga, ez-egoiliarren errentaren gaineko zerga eta pertsona fisikoen errentaren gaineko zerga aldatuz.
Ondoren, TicketBAI softwareak bete behar dituen zehaztapen tekniko eta funtzionalak onetsi ziren, TicketBAI softwarearen zehaztapen tekniko eta funtzionalak eta TicketBAI softwarearen erregistroan alta emateko adierazpena arautzen dituen abenduaren 27ko 802/2021 Foru Aginduaren bidez.
Foru Aginduaren proiektu honen bidez, ezetsi diren TicketBAI fitxategiak zuzentzeko fitxategien jasotze zerbitzuaren betekizunak, prozedura eta zehaztapen tekniko eta funtzionalak arautzen dira, bereizketa bat eginda: batetik, erabat ezetsi direnak, tratamendua eragozten duten erroreak dituztelako, eta, bestetik, partzialki ezetsi direnak, zuzentzeko moduko erorreak dituztelako.
Lehenengo artikuluan, Foru Aginduaren proiektuak adierazten du abenduaren 27ko 802/2021 Foru Aginduan ezarritako gutxieneko baliozkotzeak ez betetzeagatik erabat ezetsiak izan diren TicketBAI fitxategiak zuzentzeko fitxategi berri bat bidali beharko dela, Zuzendu zerbitzuen betekizunen, prozeduraren eta zehaztapen tekniko eta funtzionalen arabera (Foru Aginduaren proiektuaren I. eranskinean jasotakoak).
Bestalde, bigarren artikuluak ezartzen du TicketBAIko alta fitxategiak edo TicketBAIko alta fitxategia zuzentzeko fitxategiak partzialki ezetsi badira zuzentzeko moduko erroreak dituztelako, eta horiek zergadunei jakinarazi bazaizkie ezarritako bitartekoen bidez, aldatu egin beharko direla horretarako ezarritako edozein bitartekoren bidez, hau da:
a) Hori egiteko Arabako Foru Aldundiaren egoitza elektronikoan zergadunaren eskura jartzen den zerbitzua erabiliz.
b) Aldatze fitxategiak bidaliz, Foru Aginduaren proiektu honen I. eranskinean arautzen diren Zuzendu-alta zerbitzuaren betekizunen, prozeduraren eta zehaztapen tekniko eta funtzionalen arabera.
Hemen aztertzen ari garen Foru Aginduaren proiektuaren I. eranskinak TicketBAI fitxategiari dagokion informazioa bidaltzeko prozedura ezartzen du, baldin eta fitxategi hori ezetsi egin bada eta/edo errore oharrekin jaso bada, TicketBAI betebeharra arautzen duen araudian ezarritako betekizunak eta baldintzak ez betetzeagatik.
Era berean, zehaztapen tekniko eta funtzionalak ezartzen ditu, bai eta zuzentze zerbitzuen edo Zuzendu zerbitzuen betekizunak ere, beharrezkoak baitira Arabako Foru Aldundiak zuzentze fitxategiak edo Zuzendu fitxategiak dituzten mezuak jaso ditzan.
Azken xedapenetatik lehenak hiru aldaketa sartzen ditu TicketBAI softwarearen zehaztapen tekniko eta funtzionalak eta TicketBAI softwarearen erregistroan alta emateko adierazpena arautzen dituen abenduaren 27ko 802/2021 Foru Aginduan. Hauek dira:
Lehenengoa. Aldez aurreko kontu gisa, adierazi behar da, azken xedapen berri honen arabera, eta hurrengo puntuetan ikusiko den bezala, TicketBAI softwarearen zehaztapen teknikoak eta funtzionalak eta TicketBAI softwarearen erregistroan alta emateko adierazpena arautzen dituen abenduaren 27ko 802/2021 Foru Aginduaren III. eta IV. eranskinak berridatzi direla. Horrek esan nahi du beharrezkoa dela horien eduki berria aplikatzeko araubide iragankor bat ezartzea, zehazki sinadura elektronikoaren zehaztapenei dagokienez.
Horrela, aipatutako 802/2021 Foru Aginduari Xedapen Iragankor bakarra gehitzen zaio, irizpenaren xede den Foru Agindua indarrean sartu aurretik, eta, beraz, zehaztapen tekniko zaharrekin bat etorriz, Foru Ogasunean aurkeztutako TicketBAI fitxategiek erabateko baliozkotasuna eta ondorioak izango dituztela zehazteko.
Bigarrena. Idazketa aldatu da TicketBAI softwarearen zehaztapen tekniko eta funtzionalak eta TicketBAI softwarearen erregistroan alta emateko adierazpena arautzen dituen abenduaren 27ko 802/2021 Foru Aginduan. Zehazki, 4.2.2. apartatuaren idazketa aldatu da. 
Eranskin horren helburua da TicketBAI softwarearekin egindako eragiketen alta eta baliogabetze fitxategien sinadura elektronikoaren zehaztapenak ezartzea.
Hirugarrena. Aldatu egin da TicketBAI softwarearen zehaztapen tekniko eta funtzionalak eta TicketBAI softwarearen erregistroan alta emateko adierazpena arautzen dituen abenduaren 27ko 802/2021 Foru Aginduaren IV. eranskinaren idazketa. Zehazki, 2. eta 4. apartatuen idazketa aldatu da.
Eranskin horren xedea da ezartzea zer betekizun tekniko behar diren Arabako Foru Aldundiaren TicketBAI fitxategiak jasotzeko zerbitzuak fitxategi horiek jaso ditzan. 
Azkenik, Azken Xedapenetatik Bigarrenaren arabera, Foru Agindua ALHAOn argitaratu eta hurrengo egunean jarriko da indarrean, eta 2022ko urtarrilaren 1etik aurrera izango ditu ondorioak.
IV. ARAUDI PROPOSAMENAREN ANALISIA 
Jakina denez, TicketBAI betebeharra hiru foru aldundien eta Eusko Jaurlaritzaren artean partekaturiko proiektua da, eta lege betebehar eta betebehar tekniko batzuk ezartzea du helburu; hala, indarrean jartzen denetik aurrera, jarduera ekonomiko bat egiten duten pertsona fisiko eta juridiko guztiek baldintza tekniko batzuk betetzen dituen fakturazio software bat erabili beharko dute.
Arabako Zergei buruzko Foru Arau Orokorraren 29. artikulu horren i) apartatuak zerga betebehar formal gisa ezartzen du "Fakturak gailu edo baliabide jakin batzuez egitea eta fakturak arautegian ezartzen den epealdiaren barruan bidaltzea administrazioari. 
Halaber, arautegian zehaztuko dira letra honetan aipatzen den betebeharreko baliabideak, gailuak, ezaugarriak eta gainerako inguruabar guztiak.”
Horrez gain, Arabako Zergei buruzko Foru Arau Orokorraren 90. artikuluak hau ezartzen du 1. apartatuan: “Pertsona fisikoek edo juridikoek, publikoek zein pribatuek, eta foru arau honetako 35. artikuluko 3. apartatuan aipatutako erakundeek euren zerga betebeharren inguruko denetariko datu, txosten, aurrerakin eta frogagiriak, zerga ordainketan eragina izan dezaketenak, eman behar dizkiote Zerga Administrazioari, bai eta beste pertsona batzuekin izan dituzten harreman ekonomiko, profesional edo finantzarioen ondoriozko guztiak ere”.
Arabako Zergei buruzko Foru Arau Orokorraren 90. artikulu horren 6. apartatuan honako hau adierazten da: "Arau bidez ezartzen denari lotuta, Zerga Administrazioak artikulu honetan eta hurrengoan aipatutako informazioa teknika eta baliabide elektroniko, informatiko eta telematikoen bidez emateko betekizunak eta baldintzak ezar ditzake”.
Horren guztiaren ondorioz, apirilaren 21eko 13/2021 Foru Araua onetsi zen, tresna teknologikoak erabiltzeko betebeharra ezartzen duena. Horren arabera, zergadunek fakturazio sistemetan tresna teknologiko berrien bidez neurri teknologiko aurreratuak erabiltzeko betebeharra dute. 
Aipatutako Foru Arauan garatu beharreko hainbat gai identifikatu ziren, eta horretarako, urriaren 5eko 48/2021 Foru Dekretua onetsi zen, TicketBAI betebeharra garatzen duen arautegia onesten duena.
Era berean, aipatutako foru dekretuan ezartzen denez, TicketBAI softwareak bete beharko dituen zehaztapen tekniko eta funtzionalak Ogasun, Finantza eta Aurrekontu Saileko foru diputatuaren foru agindu bidez onetsiko dira. Alderdi horiek guztiak informatikoak dira.
Zehaztapen tekniko eta funtzional horiek onetsi ziren TicketBAI softwarearen zehaztapen tekniko eta funtzionalak eta TicketBAI softwarearen erregistroan alta emateko adierazpena arautzen dituen abenduaren 27ko 802/2021 Foru Aginduan.
Behin aurrekoa ezarrita, ez da ahaztu behar urriaren 5eko 48/2021 Foru Dekretuaren 14. artikuluaren 3. apartatuak adierazten duela Zerga Administrazioak atzera bota ditzakeela bidalitako TicketBAI fitxategiak, Foru Dekretu honetan eta berau garatzeko onetsitako zehaztapen tekniko eta funtzionaletan ezarritako betekizunak eta baldintzak betetzen ez badituzte. Kasu horretan, atzera botatako fitxategiak zuzendu egin beharko dira.
Bada, aipatutako abenduaren 27ko 802/2021 Foru Aginduan ez zen aurreikusi TicketBAI fitxategiak zuzentzeko prozedura, guztiz edo partzialki ezetsitakoen kasuan, eskatutako baldintza teknikoak ez betetzeagatik, eta, beraz, prozedura hori arautu beharra dago.
Horrela, bada, irizpenaren xede den foru aginduaren proiektuak, orain, ezetsi diren TicketBAI fitxategiak zuzentzeko fitxategien jasotze zerbitzuaren betekizunak, prozedura eta zehaztapen tekniko eta funtzionalak arautzen ditu, gerta daitezkeen kasuistika desberdinak kontuan hartuta.
Aipatzekoa da Gipuzkoako Foru Aldundiak, Arabako Foru Aldundiaren ildo beretik, urtarrilaren 18ko 16/2022 Foru Agindua onetsi duela, TicketBAI fitxategiak zuzentzeko zerbitzuen baldintzak, prozedura eta zehaztapen tekniko eta funtzionalak arautzen dituena, inguruabar horri erantzuteko.
V. ONDORIOAK
Foru Aginduaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.

19/19

[image: image1.jpg][image: image2.png]_1283069474.doc
[image: image1.png]>
Arabako Foru Aldundia

Diputacion Foral de Alava
>








